[pic] | COMISIA COMUNITĂŢILOR EUROPENE |

Bruxelles, 17.10.2007

SEC(2007) 1312

DOCUMENT DE LUCRU AL SERVICIILOR COMISIEI

Document de însoţire pentru Propunere de REGULAMENT AL CONSILIULUI de instituire a unui sistem comunitar pentru prevenirea, descurajarea şi eliminarea pescuitului ilegal, nedeclarat şi nereglementat REZUMATUL STUDIULUI DE IMPACT {COM(2007) 602 final}{SEC(2007) 1310}{SEC(2007) 1336}

REZUMATUL

Raportul de evaluare a impactului aferent propunerii prezentate de Comisie cu privire la o nouă strategie comunitară de prevenire, descurajare şi eliminare a pescuitului INN (ilegal, nedeclarat şi nereglementat) prezintă posibilele opţiuni destinate să amelioreze eficienţa politicii desfăşurate de Comunitate pentru a combate pescuitul INN şi pentru a minimiza impactul socioeconomic şi asupra mediului al acestuia.

Raportul evidenţiază daunele importante cauzate de pescuitul INN asupra mediului marin şi situaţiei economice a industriei pescuitului (atât în interiorul Comunităţii, cât şi în exteriorul acesteia). De asemenea, raportul prezintă informaţii privind dimensiunea problemei şi precizează elementele care incită operatorii să practice activităţi de pescuit INN.

Raportul rezumă principalele rezultate obţinute până în prezent de Comunitate în cadrul politicii de combatere a pescuitului INN, de la adoptarea planului de acţiune în acest domeniu în 2002. Sunt descrise principalele dificultăţi pe care Comunitatea trebuie să le soluţioneze pentru a ameliora eficienţa acţiunilor sale (împiedicarea importurilor comunitare de produse pescăreşti provenite din pescuitul INN; eforturi de a descuraja operatorii din domeniul pescuitului şi statele să sprijine sau să se angajeze în activităţi de pescuit INN, în special prin utilizarea „pavilioanelor de neconformitate”; îmbunătăţirea gradului de respectare a normelor politicii comune în domeniul pescuitului în apele comunitare).

Raportul analizează eficienţa şi efectele a patru opţiuni posibile pentru viitoarele acţiuni ale Comunităţii:

1. continuarea politicii curente, cu accent numai pe punerea în aplicare şi respectarea cadrului existent, fără a prezenta noi propuneri de natură normativă;

2. concentrarea eforturilor numai pe activităţile de pescuit desfăşurate în exteriorul CE (prin acţiuni internaţionale şi în cadrul ORGP);

3. adoptarea unei abordări „de la caz la caz”, în funcţie de stocuri şi zone care fac obiectul unor activităţi semnificative de pescuit INN;

4. elaborarea unui pachet exhaustiv, incluzând atât măsuri de reglementare, cât şi principii de orientare a politicii comunitare, care ar acoperi apele CE, dar şi apele externe, ar completa cadrul existent, ar asigura un grad mai mare de respectare a normelor aplicabile şi ar permite CE să adopte măsuri unilaterale ambiţioase atunci când măsurile multilaterale nu răspund aşteptărilor CE.

Raportul sugerează că ultima opţiune este singura potrivită pentru o abordare eficientă a dificultăţilor curente cu care Comunitatea se confruntă în vederea sporirii eficienţei acţiunilor sale de combatere a pescuitului INN. Sfera exhaustivă de aplicare a acestei opţiuni ar permite eliminarea lacunelor actuale care afectează sistemul comunitar şi încurajează continuarea activităţilor de pescuit INN. Această opţiune propune măsuri de anvergură în toate sectoarele vizate (sistemul de certificare a importurilor; posibilitatea Comunităţii de a aplica măsuri unilaterale în raport cu statele sau navele de pescuit angajate în activităţi de pescuit INN sau care sprijină astfel de activităţi; apropierea nivelurilor maxime ale sancţiunilor în caz de încălcare gravă a normelor PCP). Această opţiune presupune schimbări majore şi va implica probabil unele costuri, în special în ceea ce priveşte dimensiunea comercială a abordării promovate; de asemenea, această opţiune va necesita aplicarea unor măsuri adiacente pentru anumite ţări în curs de dezvoltare. Cu toate acestea, se pare că abordarea ambiţioasă promovată prin această opţiune este singura adecvată în raport cu dimensiunea problemei.